<classify> TUME ya Kudumu ya Pamoja kati ya Tanzania na Uganda, imekubaliana kuongeza kasi ya ushirikiano baina ya mataifa hayo mawili katika mkutano wa pili baina ya pande hizo, uliomalizika jana katika mji wa Munyonyo nchini Uganda. Pamoja na mambo mengine, tume hiyo ilijadili na kutathimini utekelezaji wa makubaliano ya ushirikiano, yaliyofikiwa baina ya pande mbili za tume hiyo katika mkutano wa kwanza uliofanyika katika mji wa Bukoba mkoa wa Kagera Julai, mwaka huu.Pia Tume hiyo ilijadili maelekezo yaliyotolewa na wakuu wa nchi hizi mbili, Rais John Magufuli na Rais Yoweri Museveni walipokutana jijini Arusha Aprili mwaka huu. Katika mkutano huo muhimu wa jana, ujumbe wa Tanzania uliongozwa na Waziri wa Mambo ya Nje na Ushirikiano wa Afrika Mashariki, Dk Augustine Mahiga wakati ujumbe wa Uganda ulikuwa chini ya Waziri wa Mambo ya Nje wa Uganda, Sam Kutesa na kuwahusisha mawaziri mbalimbali wa mataifa hayo mawili.Akimkaribisha Mahiga, Kutesa alisema Uganda ina uhusiano wa kihistoria na Tanzania na kwa kuzingatia hilo imekuwa inachukua hatua madhubuti, kuhakikisha uhusiano na ushirikiano baina ya nchi hizo mbili unaimarika siku hadi siku. Alisema mkutano huo wa pili wa Tume ya Pamoja ulifanya kazi kubwa ya kurejea makubaliano ya awali ya ushirikiano, yaliyofikiwa katika kikao cha mawaziri kilichofanyika Bukoba, Julai mwaka huu na pia ulipitia na kujadili maelekezo yalitotolewa na wakuu wa nchi hizo mbili katika mkutano wao wa Aprili, hasa katika maeneo mapya ya ushirikiano.Alisema hatua mbalimbali madhubuti, zimekuwa zikichukuliwa kuhakikisha kuwa ushirikiano huo unafikia malengo yaliyowekwa. Kutesa alisema kutokana na ukweli kuwa Uganda na Tanzania, wanashirikiana katika utekelezaji wa miradi mbalimbali ukiwemo wa ujenzi wa Bomba la Mafuta Ghafi kutoka Hoima, Uganda hadi katika Bandari ya Tanga nchini Tanzania EACOP, na pia kushirikiana katika kuimarisha ulinzi na usalama katika Afrika Mashariki, maeneo hayo yamekuwa na manufaa makubwa kwa wananchi.Alizungumzia pia namna mataifa hayo mawili yanavyoendelea kuweka mikakati ya kuongeza wigo wa biashara baina yao na kuwa katika kufanikisha hilo la miundombinu ya Ukanda wa Usafiri wa Kati, imeanza kuboreshwa na kuondolewa vikwazo vya kiuchumi, hatua ambayo imepunguza gharama za biashara baina ya mataifa hayo. Waziri Mahiga alipongeza undugu na ukaribu wa watu wa Uganda. Alisema uhusiano baina ya mataifa haya mawili, hauna mfano katika Bara la Afrika na umekuwa ukiimarika mwaka hadi mwaka.Mahiga pia alipongeza kazi nzuri, inayofanywa na Kamati ya Ufundi ya Tume hiyo, ambayo ipo chini ya makatibu wakuu wa wizara za mambo ya nje ya nchi za mataifa haya mawili katika kutekeleza maagizo mbalimbali yanayotolewa. Kampuni ya Magazeti ya Serikali TSN wachapishaji wa gazeti hili, Daily News na SpotiLeo ni miongoni mwa taasisi za serikali zilizoingia Mkataba wa Makubaliano ya Ushirikiano MOU baina ya kusaini mkataba baina yake na Shirika la Magazeti la Uganda la New Vision. TSN iliwakilishwa na Kaimu Mhariri Mtendaji, Tuma Abdallah.  <topic>: KITAIFA 